“ออมสิน” กางแผนเปิด “นอนแบงก์” ครึ่งหลังปี 66 ช่วยรายย่อย-ลดหนี้นอกระบบ
ธนาคารออมสิน เตรียมส่ง “นอนแบงก์” ลงสนามครึ่งหลังปี 66 หวังช่วยลูกค้ารายย่อย และลดหนี้นอกระบบตามชุมชน เดินหน้า Social Impact หวังประชาชนเข้าถึงสินเชื่อที่เป็นธรรม
ธนาคารออมสิน เตรียมส่ง “นอนแบงก์” ลงสนามครึ่งหลังปี 66 หวังช่วยลูกค้ารายย่อย และลดหนี้นอกระบบตามชุมชน เดินหน้า Social Impact หวังประชาชนเข้าถึงสินเชื่อที่เป็นธรรม
24 ม.ค. 2566

นายวิทัย รัตนากร ผู้อำนวยการธนาคารออมสิน เปิดเผยถึงแผนการดำเนินงานในปี 2566 ว่า คาดในครึ่งปีหลังนี้ ธนาคารออมสินจะเปิด Non-bank ของธนาคารเอง จะทำให้ช่วยลูกค้ารายย่อย ใช้ความเสี่ยงกำหนดอัตราดอกเบี้ยได้ดีขึ้น มีความคล่องตัวในการดำเนินการ จะนำไปใช้ในการแก้หนี้นอกระบบตามชุมชน จะเป็นตัวที่ทำดิจิทัล เลนดิ้ง ตัวที่ 2 ควบคู่กับ MyMo เป็นโมบายแอปฯ 2 ตัว น่าจะเปิดได้ไตรมาส 3-4 ปีนี้
โดยธนาคารออมสิน มีแผนยกระดับการสร้างผลกระทบเชิงบวก Social Impact ผ่านมิติการดำเนินงาน 3 ด้าน โดยตั้งเป้าให้ความช่วยเหลือและสร้างประโยชน์แก่ประชาชนและสังคมได้ในระดับที่ลึกและกว้างขึ้น และสอดคล้องกับเป้าหมายการพัฒนาที่ยั่งยืนตามกรอบ SDGs ประกอบด้วย
1.สร้างการเข้าถึงแหล่งเงินทุนที่เป็นธรรม ผ่านบริการสินเชื่อที่ดิน “มีที่ มีเงิน” และบริการ Digital Lending ทั้งส่วนที่ให้บริการผ่านแอป MyMo และให้บริการผ่าน Non-Bank ที่จะเปิดตัวครั้งแรกภายในปี 2566
2.พัฒนาศักยภาพให้เข้มแข็งและยั่งยืน ผ่านการสร้างผู้ประกอบการ สร้างชุมชนเข้มแข็ง และการสร้างความมั่นคงยามเกษียณแก่ประชาชน
3.การบูรณาการแนวคิดเพื่อสังคมลงในภารกิจสำคัญของธนาคาร (Social Mission Integration) ทั้งด้านการพัฒนาผลิตภัณฑ์ (Product) ด้านกระบวนการดำเนินงาน (Process) และการทำโครงการพิเศษต่าง ๆ (Project)
สำหรับผลการดำเนินงานในรอบปี 65 ที่ผ่านมา ณ วันที่ 31 ธ.ค.65 ธนาคารมียอดสินทรัพย์รวม 3.10 ล้านบาท (เพิ่มขึ้น 11% จากปี 62) มีเงินฝากรวม 2.64 ล้านบาท (เพิ่มขึ้น 9.7% จากปี 62) มีสินเชื่อรวม 2.29 ล้านบาท (เพิ่มขึ้น 6.7% จากปี 62) และระดับความแข็งแกร่ง โดยพิจารณาจากอัตราส่วนเงินกองทุนต่อสินทรัพย์เสี่ยง (BIS Ratio) อยู่ที่ 17.69%
ขณะเดียวกันธนาคารยังสามารถควบคุมหนี้ที่ไม่ก่อให้เกิดรายได้ (NPLs) ให้อยู่ในระดับ 2.55% ซึ่งต่ำกว่าเป้าหมายควบคุม และมีเงินสำรองเพื่อรองรับความเสียหายจากหนี้เสีย รวม 101,878 ล้านบาท ซึ่งเป็นการแตะระดับแสนล้านบาทครั้งแรกเป็นประวัติการณ์ ช่วยเสริมแกร่งให้ธนาคารมีความมั่นคงในระยะยาว คิดเป็นสัดส่วนต่อ NPLs (Coverage Ratio) สะท้อนความมั่นคงมีเสถียรภาพของธนาคารที่ระดับ 174.28%
ทั้งนี้ธนาคารสามารถทำกำไรได้ในระดับที่เหมาะสม รวม 27,126 ล้านบาท เป็นกำไรสุทธิในระดับสูงกว่าปีที่ผ่านมา และสูงกว่าปี 62 ก่อนเปลี่ยนจุดยืนเป็นธนาคารเพื่อสังคม ซึ่งผลกำไรเกิดจากการที่ธนาคารลดต้นทุนการดำเนินงานอย่างต่อเนื่อง (Cost Reduction Program) เพื่อนำกำไรไปจัดสรรทำภารกิจช่วยสังคมตามนโยบายรัฐ และนำส่งเป็นรายได้แผ่นดินจำนวน 17,349 ล้านบาท ซึ่งเป็นยอดนำส่งสูงสุดอันดับ 4 จากรัฐวิสาหกิจ 58 แห่ง
อย่างไรก็ดีหลังจากที่ธนาคารออมสินได้เปลี่ยนมาสู่การเป็นธนาคารเพื่อสังคมเต็มรูปแบบ ตั้งแต่กลางปี 63 ที่ผ่านมา ธนาคารได้ตอบรับนโยบายรัฐบาลในการเป็นหน่วยงานหลักที่ทำหน้าที่ส่งต่อความช่วยเหลือไปยังภาคธุรกิจและประชาชน โดยทำภารกิจสร้างผลกระทบเชิงบวกต่อสังคม (Social Impact) ได้ในวงกว้าง ภายในระยะเวลาไม่ถึง 3 ปี มีผู้ได้รับประโยชน์เป็นรูปธรรมผ่านโครงการต่าง ๆ มากถึง 16 ล้านคน คิดเป็นเม็ดเงินที่ธนาคารให้การสนับสนุนช่วยเหลือประชาชนแล้วกว่า 47,500 ล้านบาท
โดยผ่านมิติความช่วยเหลือ 3 ด้าน ได้แก่
1.มิติการช่วยลดต้นทุนการกู้ สร้างแหล่งทุนดอกเบี้ยต่ำและเป็นธรรม ผ่านโครงการสินเชื่อจำนำทะเบียนรถ โครงการลดดอกเบี้ยสินเชื่อครู โครงการดอกเบี้ยต่ำกว่าตลาด ทำให้ประชาชนมีทางเลือกการกู้ด้วยต้นทุนที่ต่ำลง คิดเป็นส่วนต่างดอกเบี้ยเป็นเงินกว่า 32,800 ล้านบาท
2.มิติการช่วยลดภาระของลูกหนี้ ทั้งการออกมาตรการพักชำระหนี้และการปรับปรุงโครงสร้างหนี้อย่างต่อเนื่องตลอดช่วงวิกฤติโควิด- 19 ซึ่งทำให้ธนาคารมีรายได้ลดลงกว่า 10,700 ล้านบาทจากการหยุดรับรู้รายได้ดอกเบี้ย
3.มิติการช่วยสนับสนุนงบประมาณ จำนวนกว่า 4,000 ล้านบาท เป็นค่าใช้จ่ายการดำเนินงานเพื่อสังคม เช่น โครงการสร้างงานสร้างอาชีพ และโครงการความรับผิดชอบต่อสังคมและสิ่งแวดล้อมอีกมากมายภายใต้กรอบแนวคิด ESG เป็นต้น